የአየር ትራፊክ ተቆጣጣሪዎች የሌሎች ተቋማት ሠራተኞችን ለአድማ ማነሳሳታቸውን ፖሊስ ገለጸ
ተጠርጣሪዎቹ እያንዳንዳቸው በ20 ሺሕ ብር ዋስ እንዲለቀቁ ትዕዛዝ ተሰጠበኢትዮጵያ አየር መንገድ ላይ ከ70 ሚሊዮን ብር በላይ ኪሳራ በማድረስ፣ አድማ በማድረግና የሌሎችን ሰዎች ፊርማ አመሳስሎ በመፈረም የወንጀል ድርጊት ተጠርጥረው የታሰሩት የኢትዮጵያ የሲቪል አቪዬሽን ባለሥልጣን ዘጠኝ የአየር ትራፊክ ተቆጣጣሪዎች፣ በሌላም ወንጀል መጠርጠራቸውን ፖሊስ ለፍርድ ቤት አስረዳ፡፡ የፌዴራል ፖሊስ ወንጀል ምርመራ ቡድን ማክሰኞ መስከረም 15 ቀን 2011 ዓ.ም. ለፌዴራል የመጀመርያ ደረጃ ፍርድ ቤት አራዳ ምድብ ተረኛ ወንጀል ችሎት እንዳስረዳው፣ ተጠርጣሪዎቹ ከሚሠሩበት ተቋም ሠራተኞች በተጨማሪ የታላቁ ህዳሴ ግድብና የኢትዮጵያ ምድር ባቡር ኮርፖሬሽን ሠራተኞች የሥራ ማቆም አድማ እንዲያደርጉ ማድረጋቸውን ማረጋገጡን አስረድቷል፡፡ሌሎች የምርመራ ሥራዎችን በተሰጠው የሰባት ቀናት ውስጥ ማከናወኑን ከገለጸ በኋላ፣ በተጠርጣሪዎቹ ከላይ ከጠቀሳቸው ተቋማት ሠራተኞች ጋር በመገናኘት የሥራ ማቆም አድማ እንዲያደርጉ የተነጋገሩበትን ከብሔራዊ መረጃና ደኅንነት አገልግሎት ማግኘቱን በመግለጽ፣ ለቀጣይ ምርመራ 14 ቀናት እንዲፈቀድለት ጠይቋል፡፡ ድርጊታቸው ከሥራ ማቆም አድማ ባለፈ ከጀርባው ሌላ ዓላማ እንዳለው አመላካች ነገሮችን ማግኘቱንም አክሏል፡፡ ተጠርጣሪዎቹ በጠበቃቸው አማካይነት ባቀረቡት ተቃውሞ እንዳስረዱት፣ የመብት ጥያቄ (የደመወዝና ጥቅማ ጥቅም) ከስምንት ዓመታት በፊት አንስተው ሲጠባበቁ ነበር፡፡ የታላቁ ህዳሴና የምድር ባቡር ኮርፖሬሽን ሠራተኞችን በሚመለከት የተነሳው ጉዳይ እነሱን የማይመለከታቸው መሆኑን ጠቁመው፣ የዋስትና መብታቸው እንዲጠበቅላቸውና ፖሊስ የጠየቀው ተጨማሪ ጊዜ ተገቢ ያልሆነና ምክንያት የሌለው በመሆኑ ውድቅ እንዲደረግላቸው ጠይቀዋል፡፡ፍርድ ቤቱ የግራ ቀኙን ክርክር ከሰማ በኋላ መርማሪ ፖሊስ ያቀረበው ምክንያት አሳማኝ አለመሆኑን በመንገር፣ ተጠርጣሪዎቹ በነፍስ ወከፍ የ20,000 ብር ዋስትና አስይዘው ከእስር እንዲፈቱ ትዕዛዝ ሰጥቷል፡፡ በፍርድ ቤቱ ትዕዛዝ ደስተኛ ያልሆነው መርማሪ ቡድን ብይኑን በይግባኝ እንደሚያሳግድ ተናግሯል፡፡ 